洪迈
庚戍正月十四日同友人丁晋年王蔚之谒普照塔
孤塔鹜霄汉，晴影金碧眩。
重来得寓目，归枕尾残汴。
缅怀何姓人，哀祷倾淮甸。
是身如皎月，有水著处现。
弹指遍大千，何止数乡县。
惟应因缘地，聊尔洪流转。
颠危悔勒马，善涉悟觅扇。
君看悔与悟，只在一转齿。
至人独何心，示此祸福变。
当知夙缘定，莫作邪道见。
哀哉众生愚，积恶稔天谴。
云何一朝急，赖此香火荐。
我来适灯夕，宝蜡明邃殿。
还揩客眼尘，重睹浮屠面。
朝来塔上铃，告我风色便。
平淮一回首，岸容失葱蒨。